Rimpiantos

Comente caddos imbandierados
ind’una festa, cun solennidade,
su matessi de cudda prim’edade
sos annos geniosos sun passados.

A brincos mannos a trottos serrados
in s’ierru curri’e in s’istade;
e in s’umile mia calidade
mi creia su re ’e sos fortunados.

Ma custu ’e cando fidi?… Tantos annos
mi paret, e de deris est sa festa
chi paris mi faghiat donz’altura.

Sos cumpagnos ch’haia sunu mannos,
e che a mie biancos in testa.
Ah! Cantu passas lestra o gioventura!